Esser ses agen schef – in bun sentiment

Dad Anita Simeon

Cun 24 onns ha el avert il 96 ina scola da snowboard a Sedrun - gest el dretg mument sco el manegia, uschiglio avess in auter prendì la schanza. Daniel Schmid è ses agen schef - in autra furma da lavur. Emprendì ha el da pictur - ma il snowboard era gia daditg adina ses hobi. EI ha baud savurà il trend ed ha midà dals skis sin l'aissa. - Alura era el anc 14 onns. "Durant ils dis da skis ch'ins aveva mintg'enviern cun la scola n'era quai betg uschè simpel. Jau era il sulet che vuleva ir cun l'aissa ed uschia vevi num: quai na vegn betg en dumonda. Ma jau n’aveva nagut auter ch'il snowboard ed uschia m'han els lubì dad ir sin in runal."

Il risico è omnipreschents
Daniel ha fatg da ses hobi sia professiun. "La resgia" a Sedrun è enconuschenta sco scola da snowboard, sco lieu per prender a fit e cumprar in'aissa e sco clinica da snowboard per tut las cutgas malsaunas . E ses affar marscha. Che la stagiun vargada saja stada en urden po el dir gia ussa: "Cunquai che nus vain gì in bun Nadal e Bumaun, avain nus pudì cumpensar las navaglias dal favrer, nua che nagin è rivà." Natiralmain croda e stat tut en quest metier cun la relaziun da la naiv. Nun è quai in grond risico? "Dus stagiuns ina suenter l'autra cun pauca naiv u cun memia blera naiv po rumper il culiez ad uschia in affar. L'emprim onn tanschan anc las reservas, il segund onn vegni gia stretg ed il terz ston ins alura gnanc entschaiver. En dus onns stoss jau trair bilantscha, ed alura poss jau decider sche jau vuless far quai ils proxims 50 onns u dar si ed entschaiver insatge auter. Er sch'i va en las chautschas ha jau profità. uschè bler ed hai fatg tantas experientschas, che quai n'è en mintga cas nagin temp pers. E jau sun anc giuven - jau poss far anc bler suenter." 

Cun la mafia ston ins vegnir a frida
Betg mo la naiv è in factur da risico er la concurrenza vegn adina pli gronda. Metter sez si in affar è summa betg uschia ina leva chaussa. È el sco giuven atgnamain vegnì prendì serius? "Blers che vevan plaschair ch'in giuven fa insatge. Natiralmain devi er autras vuschs - ma quai era surtut la concurrenza. I dat però schon ina tscherta mafia en quels vitgs - ma plaun plaunet s’integreschan ins." Danunder ha Daniel insumma prendì las finanzas per far ina tala investiziun? "Jau aveva mess insatge d'in maun e tge far ussa cun quels daners? Cumprar in töf, in auto, in per skis novs u simplamain in luxus. Jau m'hai decidì da far l'investiziun en in agen affar, en in siemi. Sche ti na ristgas betg, na gudognas er betg. Natiralmain ha er mes bab ma gidà cun metter a disposiziun la localitad ed il mobigliar."

Jau na sun betg stabels
Star exnum a Sedrun n'era per Daniel betg in criteri. EI è in pitschen nomad e conuscha er dapertut glieud, surtut là nua ch'el ha gia gì in job, sco per exempel a Scuol, Tavau ni a Turitg, nua ch'el vegn er a passentar la proxima stad cun far ina scola mercantila e lavurar sco barkeeper. La fatschenta ha el però mo pudì avrir a Sedrun perquai che las circumstanzas eran favuraivlas. EI quinta però che mintgin che stat en la regiun duess ina giada ir or. "Quai avra l'orizont. Jau persunalmain dovr quest moviment." Daniel ha però er fatg l'experientscha ch'el chatta darar scolasts indigens da snowboard. EI manegia che quai haja forsa da far cun la curiusa relaziun dals indigens envers ils turists. "Mintgatant ha jau pli gugent in scolast da la bassa che è motivà da lavurar cun il turist che in indigen che pensa: Ussa vegnan quels halt puspè - quels da la Bassa."

Mintgatant vuless jau esser in simpel emploià
Esser ses agen schef nun è uschè simpel - ma il problem n'è betg d'avair la responsabladad per sasez, mabain per tut ils auters emploiads. "Quai smatga schon sin las spatlas. E cunter la fin da la stagiun u il schaner è quai in problem. Nus empruvain da far chaussas spezialas - ma i na tanscha betg adina. Gea, mintgatant ha jau il desideri dad esser in simpel emploià, per exempel ina damaun: ti has mess il tes program, ma in ha durmì or, l'auter ha rut ina chomma, en stizun è entrà ina massa glieud, e tes bab ha ina pluna d'aissas ch'è dada giu sin l'auto sco quest enviern - e ti es qua ed has tut ils fils en maun e pensas: oh, pudess jau mo esser là e montar aissas, e stuess betg avair il chau en plirs lieus. Ma cura ch'igl è alura vargà, e tut è ì bain, è quai super ed il sentiment da satisfacziun è pli grond."

Daniel Schmid è damai cuntent cun ses pass ch'el ha fatg avant 3 onns. Sco ch'i vegn a vesair or en 2 onns na sa el betg anc dir. Il ses giavisch per il futur è natiralmain constant naiv - in vair um d'affar.